สวนน้ำแห่งใหม่ บนเกาะช้าง กระตุ้นเศรษฐกิจ ไทยเที่ยวไทย
นายพุทธิวัฒน์ อังคะนาวิน กรรมการผู้จัดการ เกาะช้างพาราไดซ์รีสอร์ท แอนด์ สปา เปิดเผยถึงการสร้างสวนน้ำบนเกาะช้าง พาราไดซ์ฮิล อำเภอเกาะช้าง จังหวัดตราด จากสถานการณ์การท่องเที่ยวของจังหวัดตราด ได้รับผลกระทบอย่างหนักจากการแพร่ระบาดของโควิด-19 เนื่องจากที่ผ่านมาเน้นตลาดการท่องเที่ยวของคนต่างชาติ ทำให้ทุกวันนี้ผู้ประกอบการต้องรอลุ้น ว่ารัฐบาลจะเปิด หรือปิดประเทศ ซึ่งทางผู้ประกอบการในพื้นที่ ต้องหันมาปรับเปลี่ยนพฤติกรรม จากเดิมที่เคยต้อนรับนักท่องเที่ยวชาวต่างชาติ ก็เริ่มหันมารับนักท่องเที่ยวชาวไทยมากขึ้น จึงมองถึงความต้องการของนักท่องเที่ยวชาวไทย ที่มาเที่ยวบนเกาะช้าง นอกจากจะนอกเหนือจากกิจกรรม ดำน้ำ พายเรือคายักษ์ หรือเที่ยวน้ำตก แล้ว สวนน้ำ ก็เป็นอีกหนึ่งกิจกรรมที่สามารถตอบโจทย์นักท่องเที่ยวชาวไทยได้ โดยเฉพาะนักท่องเที่ยวที่มาเป็นครอบครัว โดยเฉพาะเด็กๆ ที่มาเที่ยวแล้วจะต้องมีกิจกรรมให้เลือกได้หลากหลายและมีแนวโน้มที่จะดึงนักท่องเที่ยวเข้ามาท่องเที่ยวยังเกาะช้างเพิ่มมากขึ้น นายพุทธิวัฒน์ อังคะนาวิน เปิดเผยอีกว่า สำหรับมาตรการการคัดกรองของผู้ที่เข้าเล่นสวนน้ำ ยังเป็นเฉพาะลูกค้าที่จองห้องพักกับทางรีสอร์ท ก่อน เพื่อลดความเสี่ยง การแออัด ซึ่งลูกค้าที่มาพักก็ผ่านมาตรฐานการคัดกรองของทางโรงแรม มาก่อนเบื้องต้นแล้ว สำหรับเครื่องเล่น ภายในสวนน้ำประกอบด้วยเครื่องเล่นสไลเดอร์ รูปแบบต่างๆ มี 2 จุด ด้วยกัน เป็นเครื่องเล่นสไลเดอร์ เรือโจรสลัดและสไลเดอร์สระว่ายน้ำ ซึ่งภายในมีการควบคุมดูแลเรื่องการให้คำแนะนำและความปลอดภัยจากเจ้าหน้าที่อย่างใกล้ชิด คาดว่าจะดึงนักท่องเที่ยวชาวไทย เข้ามาในช่วงเทศกาลปีใหม่ที่จะถึงนี้